รวมข่าวธุรกิจ: ค่าเงินรูเบิ้ลของรัสเซียแตะระดับต่ำสุดเป็นสถิติใหม่ และกัมพูชาเตรียมตัวเปิดประมูลแหล่งสัมปทานน้ำมัน 
ยูเครนจ่ายเงินค่าก๊าซธรรมชาติก้อนแรกให้กับรัสเซียแล้ว Apple, Google และ Amazon ขาดความโปร่งใสเรื่องการรายงานภาษี กัมพูชาเตรียมตัวเปิดประมูลแหล่งสัมปทานน้ำมัน 19 แห่ง
Gazprom บริษัทผู้ผลิตก๊าซธรรมชาติรายใหญ่ที่สุดของรัสเซียกล่าวว่าได้รับเงินค่าก๊าซที่ยูเครนค้างชำระบางส่วนมูลค่า 1.45 พันล้านดอลลาร์แล้ว ซึ่งจะเป็นก้าวแรกของการเริ่มส่งก๊าซธรรมชาติรอบใหม่ให้กับยูเครน การจ่ายคืนเงินที่ค้างชำระให้ Gazprom ครั้งนี้เป็นครั้งแรกตั้งแต่เดือนพฤษภาคม ซึ่งตอนนั้นรัสเซียและยูเครนกำลังอยู่ในช่วงสำคัญของความขัดแย้งทางการเมือง ยูเครนต้องจ่ายเงินคืนทั้งหมด 3.1 พันล้านดอลลาร์ ซึ่งจะแบ่งเป็นสองก้อน ก่อนสิ้นปีนี้ ค่าเงินรูเบิ้ลของรัสเซียร่วงแตะระดับต่ำสุดสถิติใหม่ หลังจากที่ธนาคารกลางรัสเซียจะผ่อนมาตรการปกป้องค่าเงิน ในตลาดเงินต่างประเทศ การปรับท่าทีครั้งนี้ เกิดขึ้นท่ามกลางความมั่นใจในเศรษฐกิจรัสเซียตกต่ำอยู่ และการช่วยพยุงค่าเงินรูเบิ้ลต้องใช้เงินมากขึ้น ธนาคารกลางรัสเซีย กล่าววันพุธว่าจะตั้งเพดานการแทรกแซงตลาดการเงินไม่ให้เกิน 3.5 แสนล้านดอลลาร์ กัมพูชาเตรียมตัวเปิดประมูลแหล่งสัมปทานน้ำมันบนแผ่นดิน และแหล่งก๊าซธรรมชาติ 19 แห่ง เพื่อกระตุ้นการลงทุน นอกจากนั้น ทางการเขมรยังสนใจเจรจากับนักลงทุนต่างประเทศเรื่องการซื้อหุ้นในแหล่งพลังงานในทะเลด้วย หน่วยงาน Transparency International เปิดเผยว่า บริษัทเทคโนโลยียักษ์ใหญ่ เช่น Apple, Google, Amazon และ IBM รั้งท้ายบริษัทอื่นๆ หลายแห่งเรื่องความโปร่งใสด้านภาษี ซึ่งผู้นำในวงการเทคโนโลยีเหล่านี้ได้คะแนนไม่ถึง 3 เต็ม 10 เรื่องการเปิดเผยข้อมูลเพื่อป้องกันการคอร์รัปชั่น นอกจากนั้นยังเสริมว่า Amazon และ Apple ไม่ได้อบรมพนักงานเรื่องการป้องกันคอร์รัปชั่นอีกด้วย โปรดติดตามรายละเอียดจากคลิปเรื่องนี้ในรายการข่าวสดสายตรงจากวีโอเอ